לארי יוז

לארי דארנל יוז (באנגלית: Larry Darnell Hughes; נולד ב-23 בינואר 1979) הוא כדורסלן עבר אמריקאי ששיחק במשך 13 עונות בליגת ה-NBA בעמדות הקלע והרכז. ממוצעיו לאורך הקריירה הם 14.1 נקודות, 4.2 ריבאונדים, 3.1 אסיסטים ו-1.5 חטיפות למשחק. יוז נולד וגדל בעיר סנט לואיס שבמיזורי, ובשנת 1997 הוביל את קבוצת הכדורסל של תיכון "Christian Brothers" לאליפות התיכונים של מיזורי. היה חבר ילדות של הראפר נלי, ואף הופיע בקליפ של שירו "Dilemma". לאחר מכן למד באוניברסיטת סנט לואיס במשך שנה אחת, ורשם במדי קבוצתה ממוצעים של 20.9 נקודות, 5.1 ריבאונדים, 2.4 אסיסטים ו-2.2 חטיפות למשחק. באותה עונה העפילה סנט לואיס לטורניר אליפות המכללות, בפעם החמישית בלבד בתולדותיה, והודחה בסיבוב השני מול האלופה שבדרך - אוניברסיטת קנטקי. יוז נבחר בבחירה השמינית בדראפט ה-NBA לשנת 1998 על ידי פילדלפיה 76'. בעונתו הראשונה ב-NBA קלע 9.1 נקודות למשחק כמחליפו של אלן אייברסון בעמדת הקלע, ובמהלך עונתו השנייה נשלח בטרייד לגולדן סטייט ווריורס, שם פרח יוז וחל שיפור מטאורי במשחקו. עד סיום אותה עונה היה יוז הקלע הבולט בקבוצה, כשקלע 22.7 נקודות למשחק, והפך לחלק משלד הקבוצה הצעירה, ליד הפורוורד אנטואן ג'יימיסון. ב-9 באפריל 2000 קלע יוז שיא קריירה של 44 נקודות בניצחון קבוצתו על דנוור נאגטס. בשתי העונות הבאות קלע כ-14 נקודות למשחק עבור הווריורס, שצירפו בינתיים גם את הרכז גילברט ארינאס. בסיום עונת 2001/2002, עם תום חוזהו בקבוצה, חתם בשורות וושינגטון ויזארדס ל-3 העונות הבאות עבור כ-15 מיליון דולר. בוושינגטון עבר לשחק בעמדת הרכז, כשפתח לצד צמד שחקני הכנף מייקל ג'ורדן וג'רי סטקהאוס. בסיום אותה עונה פרש ג'ורדן ממשחק בפעם השלישית, ויוז חזר לשתף פעולה עם הרכז הצעיר גילברט ארינאס, שחבר אליו בקו האחורי של הויזארדס. בעונת 2004/2005 הצטרף אל יוז וארינאס גם אנטואן ג'יימיסון, ושלושת השחקנים קלעו יחד 67.1 נקודות למשחק - המספר הגבוה ב-NBA לשלישיית שחקנים מאותה קבוצה. הייתה זו עונתה הטובה ביותר של וושינגטון זה 26 שנים, כשרשמה מאזן של 45 ניצחונות ו-37 הפסדים, והעפילה לשלב השני של הפלייאוף. בסיום העונה נבחר יוז לחמישיית ההגנה של העונה לאחר שהיה מלך החטיפות של ה-NBA, עם 2.9 בממוצע למשחק. מלבד חטיפות, רשם יוז באותה עונה שיאי קריירה גם בממוצע נקודות (22.0), ריבאונדים (6.3) ואסיסטים (4.7). לקראת עונת 2005/2006 חתם בקליבלנד קאבלירס על חוזה ל-5 עונות עבור 70 מיליון דולר. בתקופתו בקליבלנד המשיך להציג יכולת סולידית כשחקן חמישייה קבוע (כ-14.3 נקודות למשחק), לצד הכוכב הצעיר לברון ג'יימס, אך תרומתו הכללית הייתה מאכזבת ביחס לציפיות הגבוהות ממנו וחוזה העתק עליו חתם. בעונת 2006/2007 העפילה קליבלנד לסדרת גמר ה-NBA, לראשונה בתולדות המועדון, אך הקאבלירס הובסו בתוצאה 4-0 מול סן אנטוניו ספרס. יוז נפצע במהלך המשחק השני של סדרת הגמר, וקלע עד פציעתו 2 נקודות בלבד ב-44 הדקות שקיבל בסדרה. באמצע עונת 2007/2008 הועבר יוז בטרייד לשיקגו בולס, יחד עם דרו גודן, שאנון בראון וסדריק סימונס, בתמורה לבן וולאס וג'ו סמית'. לאחר כשנה, במהלכה הפך לשחקן ספסל, נשלח בטרייד לניו יורק ניקס, במדיה שיחק כשנה אחת. בפברואר 2010 נשלח לסקרמנטו קינגס, אך שוחרר ממנה כעבור חמישה ימים. עד סיום עונת 2009/2010 שיחק עבור שארלוט הורנטס ב-14 משחקים, ובעונה הבאה לא שיחק כלל. בתחילת עונת 2011/2012 חתם באורלנדו מג'יק, ולאחר כחודשיים נופה מהקבוצה לאחר שקלע עבורה 1.3 נקודות למשחק בלבד. בסיום אותה עונה פרש ממשחק, בגיל 33. מדיה וקבצים בנושא לארי יוז בוויקישיתוף פרופיל, באתר Basketball-Reference פרופיל, באתר Sports-Reference פרופיל, באתר eurobasket פרופיל, באתר ליגת ה-NBA סטטיסטיקות הקריירה ב-NBA, באתר Basketball-reference.com סטטיסטיקות הקריירה של יוז ב-NBA, באתר basketball-reference.com Riding with... Larry Hughes, באתר espn.com,‏ 30 ביוני 2008 סטטיסטיקות המכללות של יוז, באתר sports-reference.com רשימת נבחרי דראפט 1998, באתר basketball-reference.com דוח המשחק בין הווריורס לנאגטס, באתר basketball-reference.com יוז חותם על חוזה בקליבלנד, באתר הרשמי של הקבוצה, 2 באוגוסט 2005 Revisiting the signing of Larry Hughes, באתר fearthesword.com,‏ 12 במרץ 2013 סיכום סדרת גמר ה-NBA‏ 2007, באתר basketball-reference.com יוז נשלח בטרייד לשיקגו, באתר הרשמי של שיקגו בולס, 21 בפברואר 2008 יוז נשלח בטרייד לניקס, באתר espn.com‏, 19 בפברואר 2009 סקרמנטו מנפה את יוז מהקבוצה, באתר הרשמי של סקרמנטו קינגס, 23 בפברואר 2010 יוז חותם על חוזה בשארלוט, באתר הרשמי של שארלוט בובקאטס, 13 במרץ 2010 אורלנדו משחררת את יוז, באתר הרשמי של אורלנדו מג'יק, 1 בפברואר 2012